ออมสินช่วยน้ำท่วมภาคใต้
ออมสิน ออกมาตรการช่วยน้ำท่วมใต้ ให้พักหนี้ได้ 6 เดือน และปล่อยกู้เพิ่มอีกรายละ 3 แสนบาท
30 มี.ค. 2554

ออมสิน ออกมาตรการช่วยน้ำท่วมใต้ ให้พักหนี้ได้ 6 เดือน และปล่อยกู้เพิ่มอีกรายละ 3 แสนบาท 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารได้ออกมาตรการเพื่อบรรเทาผลกระทบผู้ประสบภัยน้ำท่วมในเขตภาคใต้ โดยจะพักชำระหนี้ทั้งเงินต้นและดอกเบี้ยสำหรับลูกค้าสินเชื่อเคหะของธนาคารไม่เกิน 6 เดือน หรือพักชำระหนี้เฉพาะเงินต้นไม่เกิน 6 เดือน หรือปรับลดเงินงวด รวมถึงขยายระยะเวลาการผ่อนชำระตามเงื่อนไขที่ธนาคารกำหนด 
นอกจากนี้ ลูกค้าเดิมสามารถยื่นกู้เพิ่มเติมกรณีฉุกเฉินในสัดส่วนไม่เกิน 10 % ของวงเงินกู้เดิม แต่ต้องไม่เกิน 3 แสนบาท และไม่เกิน 100 ของราคาประเมิน โดยคิดอัตราดอกเบี้ยปีที่ 1-2 ที่  3.25 % ต่อปี และปีที่ 3-5 คิดอัตราดอกเบี้ยเงินกู้ขั้นต่ำประเภทมีระยะเวลา หรือ MLR – 1 ต่อปี ( MLR อยู่ที่ 6.25 % ) และชำระเงินกู้ในส่วนที่กู้เพิ่มเติมนี้ไม่เกิน 5 ปี
ขณะเดียวกัน ผู้ได้รับผลกระทบที่ไม่ใช่ลูกค้าสินเชื่อเคหะ สามารถกู้เงินกับธนาคารออมสินเพื่อซ่อมแซมที่อยู่อาศัยได้ในวงเงินไม่เกิน 3 แสนบาท ระยะเวลาผ่อนชำระไม่เกิน 5 ปี คิดอัตราดอกเบี้ยปีที่ 1-2 ที่ 3.25 % ต่อปี และปีที่ 3-5 เท่ากับ MLR – 1 ต่อปี 
นายเลอศักดิ์ กล่าวว่า สำหรับลูกค้าสินเชื่อโครงการธนาคารประชาชน สินเชื่อโครงการแก้ไขปัญหาหนี้สินภาคประชาชน (หนี้นอกระบบ) สินเชื่อธุรกิจห้องแถว และสินเชื่อองค์กรชุมชน ธนาคารฯ ให้พักชำระหนี้เงินต้นและดอกเบี้ยได้ไม่เกิน 6 เดือน พร้อมทั้งปรับลดเงินงวด และ/หรือขยายระยะเวลาผ่อนชำระหนี้ได้ไม่เกิน 1 ปี อีกทั้งยังสามารถยื่นกู้เพิ่มเติมในวงเงินไม่เกิน 5  หมื่นบาท คิดอัตราดอกเบี้ยลูกค้ารายย่อยชั้นดีหรือ MRR + 1 ต่อปี ( MRR อยู่ที่ 6.75%) 
สำหรับลูกค้าสินเชื่อธุรกิจห้องแถว สามารถกู้เพิ่มเติมได้ไม่เกินรายละ 1 แสนบาท คิดอัตราดอกเบี้ย MLR – 1.50 ต่อปี ระยะเวลาชำระเงินกู้ไม่เกิน 5 ปี สำหรับผู้ได้รับผลกระทบที่ไม่ใช่ลูกค้า สามารถยื่นกู้กับธนาคารออมสินได้ในวงเงินและเงื่อนไขเดียวกันกับลูกค้าของธนาคารออมสิน  ทั้งนี้ ธนาคารออมสินยังมีมาตรการช่วยเหลือลูกค้าสินเชื่อธุรกิจและเอสเอ็มอี  ด้วยการให้พักชำระหนี้เงินต้นและผ่อนชำระ
เฉพาะดอกเบี้ยในระยะเวลาไม่เกิน 6 เดือน พร้อมทั้งขยายเวลาผ่อนชำระหนี้จากสัญญากู้เดิมได้ไม่เกิน 1 ปี พร้อมกันนี้ยังสามารถยื่นกู้เพิ่มเติมได้ในวง
เงินไม่เกิน 5 แสนบาท ระยะเวลาชำระเงินกู้ไม่เกิน 5 ปี คิดอัตราดอกเบี้ยเงินกู้ MLR – 1.50 ต่อปี โดยลูกค้ากลุ่มนี้จะต้องไม่เคยเป็นหนี้ค้างชำระกับธนาคาร
นอกจากนี้ธนาคารได้เปิดบัญชีร่วมบริจาคเงินผ่าน บัญชีเงินฝากเผื่อเรียก ธนาคารออมสิน สำนักพหลโยธิน ชื่อบัญชี “ออมสินรวมใจช่วยภัยน้ำท่วม” เลขที่บัญชี 0-2888888888-1 โดยไม่เสียค่าใช้จ่ายหรือค่าธรรมเนียมใดๆ ทั้งสิ้น  ซึ่งสามารถติดต่อขอร่วมบริจาคเงินได้ที่ธนาคารออมสินทุกสาขาทั่วประเทศ